ઘાટકોપર-વેસ્ટના દામોદર પાર્કમાં વર્ષોથી ચોમાસામાં પાણી ભરાવાની સમસ્યા હતી. એ સમસ્યાને દૂર કરવા BMCએ નાળાની લંબાઈ અને પહોળાઈ વધારવા માટે અઢી કરોડ રૂપિયાનો ખર્ચ કર્યો હતો જેને કારણે ગયા વર્ષના ચોમાસામાં દામોદર પાર્કના રહેવાસીઓને પાણી ભરાવવાની સમસ્યાથી રાહત મળી હતી, પરંતુ આ વર્ષે ચોમાસા પહેલાં આ નાળામાંથી ટનોના હિસાબે ગાળ અને ગંદવાડ નીકળતાં આ નાળા પાછળ ખર્ચેલા અઢી કરોડ રૂપિયા પાણીમાં ગયા હોવાની આ વિસ્તારના રહેવાસીઓને પ્રતીતિ થઈ રહી છે. બીજી બાજુ આ વિસ્તારના રહેવાસીઓને ગાળ અને ગંદવાડના કૉન્ટ્રૅક્ટમાં ભ્રષ્ટાચારની બદબૂ આવી રહી છે.